Република Србија
Град Пирот
Изборна комисија града Пирот
Бр. 013/  44  -2026
07.10.2026 године
П и р о т

З А П И С Н И К

	са седнице Изборне комисије града Пирота одржане дана 07.10.2026. године са почетком у 9,00 часова у великој сали Скупштине града Пирота.
	Седници Изборне комисије присуствују, Јован Миленковић, председник Изборне комисије, Зоран Стојановић, заменик председника, чланови и заменици чланова Изборне комисије, Милош Јеначковић, Зорана Николић, Драган Ћирић, Драган Манић, Данијел Милошевић, Миомир Димитријевић, Бојан Влатковић, Даниела Тодосијевић, Владан Ђорђевић, Дарко Пешић, Светлана Илић, Раде Петровић, Димитрије Манић, Миљана Манчић Петровић,  Зоран Манић, Душан Митић, Милица Рашић, Ивана Лилић, Ивана Антић, Дејан Манић, Бојан Манић, Зоран Панић  и Ирена Костић, секретар Изборне комисије.
	Седници нису присусутовали: Вања Ђорђевић, заменик секретара Изборне комисије, Нина Ћирић, Виолета Минић,  Алексов Владислав, Никола Манић, Братислав Николић и Бојан Игњатовић.
	Председник Изборне комисије отворио је седницу, пошто је утврдио да постоји кворум за рад Изборне комисије.
	За ову седницу Изборне комисије је предложио следећи

ДНЕВНИ РЕД

	1. Усвајање Записника са пете седнице Градске изборне комисије одржане 06.10.2026.године;
	2. Доношење Решења о именовању члана и заменика члана Градске изборне комисије града Пирота у проширеном саставу:
	-ИЗБОРНА ЛИСТА 16. ИЗБОРНА ЛИСТА - ВЛАДИМИР ГАЈИЋ – АЛТЕРНАТИВА ЗА СРБИЈУ - НАРОДНА СТРАНКА, БУНТ-ПРАВА СРБИЈА - БУНТ-НАСТОЯЩАЯ СЕРБИЯ 
	3. Разно.

	Изборна комисија града Пирота је, једногласно, усвојила предложени дневни ред.
Тачка 1.
	Изборна комисија града Пирота је, једногласно, усвојила Записник са седнице Градске изборне комисије одржане 6.10.2026.године.
Тачка 2.
	Уводне напомене у вези са предлогом решења о именовању чланова и заменика чланова Градске изборне комисије града Пирота у проширеном саставу, на предлог подносилаца проглашене изборне листе 16 ВЛАДИМИР ГАЈИЋ – АЛТЕРНАТИВА ЗА СРБИЈУ - НАРОДНА СТРАНКА, БУНТ-ПРАВА СРБИЈА - БУНТ-НАСТОЯЩАЯ СЕРБИЯ, дао је Стојановић Зоран, заменик председника Изборне комисије.
	Упознао је присутне да је подносилац наведене проглашене изборне листе Градској изборној комисији града Пирота доставио предлог за именовање чланова и заменика чланова Изборне комисије у проширеном саставу. Предлог заведен код Комисије под бројем 013/39-2026 од 06.10.2026.године у 9.40 часова, којим су предложени за члана Стефан Петровић из Пирота, а за заменика члана Анђелка Васић из Пирота.
 	С‘ тим у вези, предложено је доношење решења о именовању члана и заменика члана у проширени састав Градске изборне комисије града Пирота.

	Изборна комисија града Пирота је, једногласно, донела Решење о именовању члана и заменика члана у проширени састав Градске изборне комисије на предлог подносиоца проглашене изборне листе број 16. - ВЛАДИМИР ГАЈИЋ – АЛТЕРНАТИВА ЗА СРБИЈУ - НАРОДНА СТРАНКА, БУНТ-ПРАВА СРБИЈА - БУНТ-НАСТОЯЩАЯ СЕРБИЯ  именују се:
	1. за члана Стефан Петровић из Пирота
	2. за заменика члана Анђелка Васић из Пирота

Тачка 3.
	Зоран Манић, у вези са улицом Бериловачки пут, истиче да се у Одлуци о бирачким местима појављују бројеви „0“, који су, како наводи, наслеђени од ознака ББ, НН и 0. Прилаже конкретан документ. Указује да није могуће утврдити колико лица има пријављено пребивалиште на адресама са таквим ознакама (нпр. 1, 10 или 5 лица).
	Предлаже да се упути допис Градској управи и Министарству унутрашњих послова ради провере наведених адреса, како би Комисија располагала потпуним и провереним подацима и могла правилно да одлучује. Сматра да се у супротном наведени подаци могу само произвољно тумачити.
	Такође предлаже да се по овом питању упозна и Републичка изборна комисија, како би се са истим упознале друге општине, односно њихове изборне комисије. Наглашава да је реч о озбиљном проблему који, по његовом мишљењу, представља један од извора проблема у поступку утврђивања бирачких места.
	Миленковић Јован истиче да ће Комисија упутити допис Градској управи, те да ће, у зависности од добијеног одговора и утврђених чињеница, Одлука, уколико буде потребно, поново бити измењена.
	У наставку дискусије, упознаје да је Горан Ђурић упутио још један захтев за приступ информацијама од јавног значаја. С тим у вези, упознаје присутне са законом прописаним надлежностима Градске изборне комисије, таксативно их наводећи, из којих произилази да Комисија није надлежна за проверу података у бирачком списку. Према Закону о јединственом бирачком списку, послови у вези са вођењем и провером података у бирачком списку поверени су Градској управи.
	С тим у вези, истиче да Комисија није надлежна да поступа по наведеном захтеву. Још једном наглашава да постоји платформа за проверу бирачког права, путем које грађани могу извршити увид у податке који се односе на њихово бирачко право.
	Миљана Манчић Петровић истиче да одговор на захтев треба формулисати тако да се подносилац обавести о томе који је орган надлежан за поступање по захтеву, односно да се упути на Градску управу.
	Миленковић Јован истиче да ће подносиоцу у том смислу бити и упућен одговор.
По овој тачци дневног реда других дискусија није било.

	Комисија је завршила са радом у 9,30 часова.

Записник водила, Ирена Костић                                                         П р е д с е д н и к 
                                                                                                      Изборне комисије града Пирота
                                                                                                                    Миленковић Јован
                                                                                                                                                                                                          
                                                                                                              
